חג החנוכה העצוב של יהונתן יוספי הפך להיות שמח וספורטיבי. הבוקר (שלישי) הגיעו כל שחקני עירוני "דיזנגוף סחר" נס ציונה, המאמן עופר ברקוביץ' ומנהלי הקבוצה, לבניין הילדים החדיש והמתקדם בבית החולים "קפלן" ברחובות והעניקו לכל הילדים המאושפזים סביבונים וכרטיסים חתומים של השחקנים לרגל חג החנוכה.
השחקנים, שהתקבלו ע"י ד"ר קרלוס גרוזמן, מנהל בית החולים קפלן, הסתובבו בין החדרים והתרגשות גדולה נראתה בקרב הילדים המאושפזים והוריהם שתיעדו כל רגע במצלמות. רופא הקבוצה בהתנדבות, ד"ר שי גנדלר, משמש כרופא אורתופד ביחידת הספורט בבית החולים קפלן, ואף הוא הגיע לקבל את פני השחקנים והמאמן. יהונתן יוספי, תלמיד כיתה ז' בבית הספר "בית אור" במושב קידרון, הובהל לחדר מיון ילדים בבית החולים "קפלן" לאחר שכאשר גרד תפוחי אדמה להכנת לביבות, החליקה אצבעו לתוך מעבד המזון ונפגעה מהסכינים. רופאי בית החולים הצליחו לעצור את הדימום הרב ומחר יעבור יהונתן ניתוח לשיקום כף היד ע"י מומחי המחלקה לכירורגיית כף יד בבית החולים.
יהונתן שלא יוכל להשתתף בחגיגות החנוכה בבית הספר, קיבל הפתעה מיוחדת ומשמחת: כל שחקני עירוני נס ציונה הגיעו לשמח אותו ושאלו אותו על מצבו ואיחלו המון בריאות. "הייתי בהלם כשראיתי את כל השחקנים וזה שימח אותי מאוד", הוא חייך, "עכשיו אני אתחיל לאהוד את הקבוצה ולהגיע למשחקים. ילדים אצלנו בביה"ס מעריצים אותם". הסבתא, נורית יוספי, התרגשה במיוחד: "נולדתי בנס ציונה וגדלתי שם. בשבילי זה מרגש לראות את שחקני הקבוצה המקומית ואני גאה בהם על ייצוג מכובד של העיר נס ציונה".
מנהל הקבוצה אף הזמין באופן אישי את יהונתן לכשישתחרר מבית החולים קפלן להיות אורח הכבוד של הקבוצה במשחקה בעוד שבועיים מול מכבי קריית גת. ההתרגשות של יהונתן ובני משפחתו היתה גדולה.